<classify> NDUGU wa karibu wa marehemu waliofariki dunia katika ajali ya magari mawili yaliyogongana,yakagonga nguzo ya umeme na kuteketea kwa moto wameombwa kujitokeza kupima vinasaba ili kuitambua miili ya ndugu zao.Taarifa ya Mkuu wa Kitengo cha Mawasiliano ya Umma wa Hospitali ya taifa ya Muhimbili MNH, Aminiel Eligaesha imeeleza kuwa, ndugu hao wanatakiwa kujitokeza kuanzia leo saa mbili asubuhi ili kuchukuliwa sampuli na Mkemia Mkuu wa Serikali na kusaidia kufanya uchunguzi wa kulinganisha vinasaba.Tunawaomba hasa baba, mama na mtoto waje kwa lengo la kuchukuliwa vinasaba kati ya ndugu na marehemu ili waweze kupewa miili hiyo kwa ajili ya maziko baada ya uchunguzi kukamilika, ameeleza.Aligaesha amesema, Agosti 31, mwaka huu, saa tano asubuhi MNH ilipokea miili ya watu watano waliokufa katika ajali hiyo iliyotokea Wilayani Kibiti mkoa wa Pwani.Tayari Hospitali ya Taifa Muhimbili imefanya uchunguzi postmortem na kuchukua sampuli kwa kushirikiana na Jeshi la Polisi kitengo cha Forensic Pathology pamoja na Mkemia Mkuu wa Serikali ili kufanya uchunguzi zaidi, amesema Eligaesha.Kamanda wa Polisi Mkoa wa Kipolisi Rufiji, Onesmo Lyanga amesema ajali hiyo ilihusisha lori la kampuni ya Dangote lililokuwa likitoka Dar es Salaam kwenda Mtwara likiwa limepakia malighafi ya kutengenezea saruji.Amesema lori hilo liligongana na gari dogo aina ya Toyota Premio ambalo lilikuwa likiingia barabarani bila tahadhari na kugongana na lori hilo, lori ilipoteza muelekeo na kugonga nguzo ya umeme na nyaya kuanguka na kusababisha moto.  <topic>: KITAIFA 